CELEX: 32021D0512
Language: bg
Date: 2021-03-22 00:00:00
Title: Решение за изпълнение (ЕС) 2021/512 на Съвета от 22 март 2021 година за предоставяне на разрешение на Обединеното кралство да прилага по отношение на Северна Ирландия специална мярка за дерогация от членове 16 и 168 от Директива 2006/112/ЕО относно общата система на данъка върху добавената стойност

24.3.2021   
               
               
                  BG
               
               
                  Официален вестник на Европейския съюз
               
               
                  L 103/4
               
            
         РЕШЕНИЕ ЗА ИЗПЪЛНЕНИЕ (ЕС) 2021/512 НА СЪВЕТА
         от 22 март 2021 година
         за предоставяне на разрешение на Обединеното кралство да прилага по отношение на Северна Ирландия специална мярка за дерогация от членове 16 и 168 от Директива 2006/112/ЕО относно общата система на данъка върху добавената стойност
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1, първа алинея от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     На 31 януари 2020 г. Обединеното кралство се оттегли от Европейския съюз въз основа на Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (2) (наричано по-нататък „Споразумението за оттегляне“). В резултат на това правото на Съюза в областта на данъка върху добавената стойност („ДДС“) вече не се прилага за Обединеното кралство или на неговата територия.
                  
               
                     (2)
                  
                  
                     Независимо от това, в съответствие с член 8, първа алинея от Протокола за Ирландия/Северна Ирландия (наричан по-нататък „Протоколът“), който е неразделна част от Споразумението за оттегляне, правото на Съюза в областта на ДДС продължава да се прилага спрямо и в Обединеното кралство по отношение на Северна Ирландия по отношение на стоките, при спазване на посоченото в член 18 от Протокола демократично съгласие за продължаване на прилагането на член 8 от него.
                  
               
                     (3)
                  
                  
                     Следователно законодателството на Съюза в областта на ДДС продължава да се прилага за данъчно задължените лица и за някои данъчно незадължени юридически лица в Обединеното кралство, що се отнася до сделките със стоки в Северна Ирландия.
                  
               
                     (4)
                  
                  
                     Съгласно член 168 от Директива 2006/112/ЕО всяко данъчно задължено лице има правото да приспадне ДДС, начислен върху покупки, извършени за целите на неговите облагаеми сделки. По силата на член 16 от посочената директива обаче употребата от данъчно задължено лице на стоки, представляващи част от неговите стопански активи, за лични нужди или за нуждите на персонала му, се третира като възмездна доставка на стоки, когато дължимият ДДС за тези стоки или техните съставни части е подлежал изцяло или частично на приспадане. Тази система позволява възстановяването на първоначално приспаднатия ДДС във връзка с употребата за лични нужди.
                  
               
                     (5)
                  
                  
                     С Решение 2006/659/ЕО на Съвета (3) на Обединеното кралство беше разрешено да прилага до 31 декември 2015 г. специална мярка, за да определи чрез единна ставка дела на неподлежащия на приспадане ДДС, свързан с разходите за гориво за служебните автомобили, които не се употребяват изключително за стопански цели (наричана по-нататък „специалната мярка“). Специалната мярка, която няма задължителен характер за данъчно задължените лица, се основава на равнището на емисиите на въглероден диоксид от автомобилите, тъй като съществува пропорционална зависимост между емисиите и разхода на гориво, а оттам — и на паричните разходи за гориво.
                  
               
                     (6)
                  
                  
                     С Решение за изпълнение (ЕС) 2015/2109 на Съвета (4) на Обединеното кралство беше разрешено да продължи да прилага специалната мярка за дерогация до 31 декември 2018 г. По силата на Решение за изпълнение (ЕС) 2018/1918 на Съвета беше предоставено ново удължение на мярката до 31 декември 2020 г. (5)
                     
                  
               
                     (7)
                  
                  
                     С писмо, заведено в Комисията на 27 ноември 2020 г., Обединеното кралство поиска разрешение да продължи да прилага специалната мярка по отношение на Северна Ирландия, считано от 1 януари 2021 г. В искането беше включено обяснение как функционира специалната мярка.
                  
               
                     (8)
                  
                  
                     С писмо от 10 декември 2020 г. Комисията предаде на държавите членки отправеното от Обединеното кралство искане. С писмо от 11 декември 2020 г. Комисията уведоми Обединеното кралство, че разполага с цялата информация, необходима за разглеждане на искането.
                  
               
                     (9)
                  
                  
                     Според Обединеното кралство специалната мярка е осигурила както за данъчно задължените лица, така и за данъчната администрация ефикасна опростена процедура за събиране на ДДС във връзка с разходите за гориво за служебните автомобили, които частично се употребяват за лични нужди. Следователно е целесъобразно на Обединеното кралство да бъде разрешено да продължи да прилага специалната мярка по отношение на Северна Ирландия.
                  
               
                     (10)
                  
                  
                     Срокът на действие на дерогацията следва да бъде ограничен до 31 декември 2023 г., тъй като е необходимо периодично наново да се преценява дали системата с единна ставка продължава да отразява правилно общото съотношение между употребата за стопански цели и за лични нужди.
                  
               
                     (11)
                  
                  
                     В съответствие с член 8, втора алинея от Протокола приходите от сделки, които се облагат в Северна Ирландия, не трябва да се превеждат на Съюза. Поради това специалната мярка няма да има въздействие върху собствените ресурси на Съюза от ДДС.
                  
               
                     (12)
                  
                  
                     С цел да се избегнат неблагоприятни последици, на Обединеното кралство следва да се разреши да прилага специалната мярка без прекъсване по отношение на Северна Ирландия. Следователно исканото разрешение следва да се предостави от 1 януари 2021 г., за да има последователност с разпоредбите съгласно Решение за изпълнение (ЕС) 2018/1918,
                  
               ПРИЕ НАСТОЯЩОТО РЕШЕНИЕ:
         
            Член 1
            Чрез дерогация от членове 16 и 168 от Директива 2006/112/ЕО се разрешава на Обединеното кралство от 1 януари 2021 г. до 31 декември 2023 г. да определя по отношение на Северна Ирландия чрез единна ставка дела на ДДС, свързан с разходите за гориво за служебните автомобили, които се употребяват за лични нужди.
         
         
            Член 2
            Делът на ДДС по член 1 се изразява като фиксирани суми, които се определят въз основа на равнището на емисиите на въглероден диоксид за типа на превозното средство, които отразяват разхода на гориво. Обединеното кралство коригира по отношение на Северна Ирландия тези фиксирани суми ежегодно, за да отразява промените в средната цена на горивото.
         
         
            Член 3
            Системата, създадена въз основа на настоящото решение, е незадължителна за данъчно задължените лица.
         
         
            Член 4
            Адресат на настоящото решение е Обединеното кралство Великобритания и Северна Ирландия по отношение на Северна Ирландия.
         
         
            Съставено в Брюксел на 22 март 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  ОВ L 347, 11.12.2006 г., стр. 1.
         
            (2)  ОВ L 29, 31.1.2020 г., стр. 7.
         
            (3)  Решение 2006/659/ЕО на Съвета от 25 септември 2006 г. с което се разрешава на Обединеното кралство да въведе специална мярка за дерогация от член 5, параграф 6 и член 11, част А, параграф 1, буква б) от Директива 77/388/ЕИО относно хармонизирането на законодателствата на държавите членки относно данъците върху оборота (ОВ L 272, 3.10.2006 г., стр. 15).
         
            (4)  Решение за изпълнение (ЕС) 2015/2109 на Съвета от 17 ноември 2015 г. за даване на разрешение на Обединеното кралство да прилага специална мярка за дерогация от член 26, параграф 1, буква а) и членове 168 и 168а от Директива 2006/112/ЕО относно общата система на данъка върху добавената стойност (ОВ L 305, 21.11.2015 г., стр. 49).
         
            (5)  Решение за изпълнение (ЕС) 2018/1918 на Съвета от 4 декември 2018 г. за предоставяне на разрешение на Обединеното кралство да прилага специална мярка за дерогация от членове 16 и 168 от Директива 2006/112/ЕО относно общата система на данъка върху добавената стойност (ОВ L 311, 7.12.2018 г., стр. 30).